33. schôdza NR SR - 1.deň - B. popoludní
Dátum: 2025-03-25
Poslanec: Matovič, Igor (SLOVENSKO)
Druh vystúpenia: Vystúpenie v rozprave

27. Kolegovia, kolegyne, vítam vás po tri a pol mesiaci v práci. Možno taká rečnícka otázka, ako ste si užili tých, tie tri mesačné platy, 20-tisíc eur za ničnerobenie. To len tak na úvod. A vás, ktorých to nezaujíma a ktorí sa správate ako teliatka, keď vykrikujete, keď niekto druhý rozpráva, poprosím, choďte radšej preč. Takže, áno, ako povedal predsedajúci, je nezvyčajné, že niekto vystupuje v sále (zaznievanie gongu) v čase, kedy sa prerokováva tento bod... Poprosím toho obžalovaného, aby bol ticho, aby tu nevykrikoval, myslím teda Tibora Gašpara. A vystupujem preto, lebo... (Prerušenie vystúpenia predsedajúcim.) Žiga, Peter, podpredseda NR SR Kolegyne, kolegovia, prosím, aby ste sa ukľudnili, lebo budem musieť prerušiť schôdzu. Pokračujte, pán kolega Matovič, ale bol by som vás chcel poprosiť, keby ste hovorili k veci. Matovič, Igor, poslanec NR SR ... bol som zvedavý, ako noví náhradníci prejdú tou prvou skúškou, zahrievacou, a že kde budeme vidieť, kde sa bude nachádzať ich svedomie, že či to budú príkazy Fica a predsedov politických strán, alebo to bude ich svedomie a presvedčenie, tak ako tu pred pol hodinou prisahali na ústavu. A teda chcem celému Slovensku preložiť to, čo sa tu dialo v poslednú pol hodinu, do ľudského jazyka, lebo sme krásne videli, ako tí náhradníci, ktorí prišli miesto tých, ktorí hovorili, že vlastne štrajkujú tu a šesť mesiacov tu robili bordel, lebo majú predsa nejaké hodnoty a podobne, tak ste krásne videli, ako tí noví náhradníci budú mať nastavené svedomie. Hlasovali proti tomu, aby boli zverejnené poplatky a prístup ministerstva zdravotníctva pri ožobračovaní ľudí, pacientov, chorých ľudí v prípade poplatkov, to bol návrh, ktorý predkladal náš kolega Marek Krajčí. Čiže vidíme, že novým trom náhradníkom, bohužiaľ, a tento bod je o zvolení týchto troch náhradníkov, bohužiaľ, sú úplne ukradnutí pacienti, lebo jednoducho Fico prikázal hlasovať tak, tak hlasovali tak. Že to je presne v rozpore s tou ústavou, na ktorú tu pred pol hodinou hlasovali a prisahali, to im je úplne ukradnuté. Mnohí poslanci hlasovali tak, že treba zakryť Kaliňákov podvod, vedomý podvod za 2 mil. eur, kedy nepriznal vedome vilu na chorvátskom pobreží a kedy povedal pred celým Slovenskom, že on by to urobil aj nabudúce, lebo jeho rodina stojí nad zákonom aj nad ústavou a jeho nezaujíma, že jemu nejaký ústavný zákon o ochrane verejného záujmu, inak povedané zákon proti podvodníkom, zlodejom a korupčníkom v politike, že nejaký zákon mu prikazuje, aby on priznal mnohomiliónovú vilu priamo na chorvátskom pobreží. Čiže tí traja poslanci, ktorí sem prišli, a prepáčte, že to poviem, hlasovať zrejme ako opičky, ako im Fico prikáže, neprešli ani touto skúškou a to znamená, že môžme čakať, že v pohode budú kryť akúkoľvek korupciu, akékoľvek zločiny svojich kolegov, lebo jednoducho predsedovia strany si to tak prajú. Zároveň tí traja náhradníci, ktorí pred pol hodinou tu prisahali na ústavu, hlasovali, že nie je dôležité, aby budúci želaný predseda Národnej rady Richard Raši vysvetlil podvod, ktorý včera zverejnila nadácia Zastavme korupciu, kedy Richard Raši ako minister informatizácie dohodil zákazku priamo svojmu švagrovi za 29 mil. eur. Ja to pre istotu zopakujem. (Prerušenie vystúpenia predsedajúcim.) Žiga, Peter, podpredseda NR SR Pán poslanec, chcem vás upozorniť, že mali by ste hovoriť k téme, teda k informácii mandátového a imunitného výboru, inak vám budem musieť odobrať slovo. Budete mať plno bodov v rámci schôdze, ktoré sa budete môcť vyjadrovať aj k týmto veciam, napr. keď otvoríme rozpravu pri voľbe predsedu Národnej rady, teraz poďme len k tej informácii mandátového a imunitného výboru. Ďakujem. Matovič, Igor, poslanec NR SR Pán predseda, alebo predsedajúci, poprosím, lebo už Tibor Gašpar mi raz tu zobral 12-tisíc eur len zato, že som si dovolil povedať, že je zločinec, ktorý vydal políciu a Národnú kriminálnu agentúru do rúk nitrianskej mafie. Tak chcem od vás vedieť naozaj, v čom som teraz nehovoril v súlade s informáciou, ktorú tu predniesol poslanec, zabudol som, ako sa volá, za mandátový a imunitný výbor, lebo on tu hovoril o tom, že traja poslanci boli zvolení a nejakí traja poslanca odišli do funkcií, či do pozície ministra, ministra, alebo štátneho tajomníka. Ja hovorím o tom, že tu traja naši kolegovia boli zvolení, zároveň v súlade s tou informáciou mandátového a imunitného výboru, kde sa spomínalo, že prisahali, alebo zložili sľub, to znamená, že prisahali na ústavu, konfrontujem teda týchto troch nových poslancov s tým, ako dodržiavajú svoju prísahu na ústavu a ako sa zhodujú ich skutky s tým divadlom, ktoré tu podľa všetkého hrali. Lebo prisahať na ústavu, že budem hlasovať podľa svedomia a presvedčenia, a potom svojím hlasovaním kryť korupčníkov v svojich vlastných radoch, jednoducho je zlyhanie rovno na úvod výkonu svojho mandátu. Takže, pán predsedajúci, ja viem, že máte tú moc, ale ja mám teraz pravdu. Takže poprosím vás, aby ste mi dovolili hovoriť čokoľvek, čo súvisí s týmito tromi poslancami a s ich splneným, alebo teda s ich zloženým sľubom, o ktorom bola informácia mandátového a imunitného výboru. Takže, keď poslanci tu, tí traja zvolení, zakryli aj Richarda Rašiho a podvod Richarda Rašiho a nesúhlasili s tým, aby tento bod bol preradený ako prvý v poradí, teda keď, pardon, ako posledný, aby Richard Raši mal dostatočný priestor na to, aby vysvetlil tento podvod, lebo nijak inak to nemôžme nazvať, lebo keď sa na mieru našijú podmienky súťaže, doslova sa tam dajú vylučujúce kritériá, aby len vyvolená firma mohla splniť tú danú súťaž, a na konci mi vypadne z tej súťaže akurát môj švagor a dám mu ako minister za 29 mil. eur zákazku, tak to jednoducho je určite vylučujúci dôvod, aby takýto človek bol predsedom Národnej rady. To dúfam, že uzná každý, ale teda zrejme iba mimo tejto sály. Ale určite v tej ústave je napísané, že mali by sme sa správať v súlade so svedomím a presvedčením a mali by sme dodržiavať zákony. A ja sa pýtam, ako bol dodržaný zákon, keď priamo štátni vládni analytici hovoria, že tá súťaž bola zmanipulovaná. Súťaž, ktorú urobil Richard Raši, ktorého chcete voliť za svojho predsedu na základe vašich dohôd. Takže aj v tejto skúške noví naši kolegovia neprešli. Rovnako neprešli v skúške zmrazovania platov. Prišli sem a rovno zakryli tú vec, tú skutočnosť, že budeme mať zrejme všetci zvyšované platy a hoci oni sem prišli s rozbehom, ešte nič neurobili, ale už idú hrať bandu spolu s vami, lebo si zrejme teda zaslúžite viac. A preto bola tá moja prvá otázka na úvod, ako teda sa cítite, keď ste zobrali za tri a pol mesiaca úplne zadarmo platy, lebo my sme si to napríklad odmakali, tých tri a pol mesiaca, a dúfam teda, že ste zaregistrovali, že sme či boli pred Kažimírovou vilou ukradnutou, alebo pri zlatej vani, kde sa rochnil Fico, alebo teraz kde sme rad radom odhaľovali vaše, vaše vily, mnohomiliónové vily na chorvátskom pobreží. Čiže ja sa pýtam vás, kolegovia, že či považujete za správne v čase konsolidácie, kedy ľuďom doslova oriete po chrbte, a teda pýtam sa hlavne teda tých troch, aby som hovoril k veci, tých troch zvolených poslancov, či považujú za správne, aby poslanci v takejto situácii mali zvyšované platy, keď teraz tu dostali za tri a pol mesiaca plus-mínus 20-tisíc eur v čistom. Ako ešte môžete mať svedomie, že si sami sebe necháte zvýšiť platy o ďalšie stovky eur mesačne? Ja viem, že to je pre mnohých z vás príjemné potešenie. Na druhej strane vieme, že nežijete z platu, a ja si myslím, že by ste mali byť ochotní urobiť také gesto voči ľuďom, aby oni sa necítili jednoducho zneužití a podvedení, že im oriete po chrbtoch, ale Ficovi a spol. dovolíte, aby si zvýšili platy o 100 %, a sami sebe si ešte nadelíte o pár stoviek mesačne navyše. Ďalšou skúškou, ktorou naši traja noví kolegovia neprešli, tak bolo hlasovanie o slintačke a krívačke. Bolo to tu asi trikrát. Ja viem, možno to považujete zo strany Fica za taký príklad či príkaz, čokoľvek, čo sa týka slintačky, krívačky, zakryť, lebo keď to zoberieme, tak bolo to kedy(?), pred týždňom(?), Robert Fico napísal istý blog a napísal tam, že nech celé Slovensko aj šľak trafí a on pôjde do tej vily do Chorvátska na tú dovolenku. A dovolím si upriamiť pozornosť na to slovíčko šľak. Lebo keď z toho slovíčka šľak zoberiete ten mäkčeň, tak zrazu máte z toho slak. A viete, čo je slak? To je oficiálna skratka slintačky a krívačky. Čiže vy máte, áno, máte premiéra, že v čase, kedy mal zabezpečovať karanténne opatrenia, aby sa nákaza nerozšírila po Slovensku, o čom my sme teraz chceli informáciu, aby teda sme vedeli, aké opatrenia prijal, tak on v tom čase, kedy mal zabrániť slaku , aby sa po Slovensku nerozšíril, zároveň píše v blogu, že celé Slovensko nech aj šľak trafí. A ja sa teda pýtam, že teda že či aj to hlasovanie tých troch poslancov náhradníkov bolo v súlade s týmto verejným oznámením Roberta Fica, že nám celému Slovensku prial, aby nás šľak trafil a de facto len teda to myslel, že to je teda ten sla k, krívačka a slintačka. Každopádne chcel som týmto urobiť taký malý úvodný test integrity našich troch nových poslancov, o ktorých teraz máme hlasovať. Máme zobrať na vedomie, že áno, oni tu budú veľmi dobre zastávať verejný záujem v súlade s tou ústavou, na ktorú prisahali. Už len tieto hlasovania, kde v jednej, druhej, tretej, štvrtej, piatej, šiestej veci išli proti ľuďom, išli proti verejnému záujmu, išli proti ochrane verejného záujmu, je krásne vidieť, že týchto ľudí ste si sem dosadili len preto, aby ste si doplnili šíky a aby ste opäť tu mohli prijímať zákony, o ktorých možno zase niektorí z vás v budúcnosti, ako spomenutý pán poslanec Šalitroš, bude hovoriť, že sa po hlasovaní napríklad o novele Trestného zákona musel ísť do WC, ktoré susedí s touto miestnosťou, vyvracať. Áno, bohužiaľ, týmto divadlom, ktoré tu poslanci dnes predviedli a následne popreli to, čo tu robili, kedy tu prisahali na ústavu, dnes vieme všetci, že Slovensko čakajú dva a pol roka v podstate opätovne len tyranie, útlaku demokracie a šliapania spravodlivosti v priamom prenose. Ja osobne som presvedčený, že teraz dokážete urobiť ešte horšie veci, ako ste robili vtedy, a dokážete urobiť ešte horšie veci, ako bola napríklad novela Trestného zákona alebo atentát na spravodlivosť. Bol by som veľmi rád, aby po tomto prvom teste, ktorý náhradníci Radačovský, Szabóová a Hrubý nezvládli pri hlasovaní o týchto pozmeňujúcich návrhoch, ktoré sme, a procedurálnych návrhoch, ktoré sme dávali, tak aby sa v nich zobudilo svedomie, aby možno ešte dnes si prečítali tú ústavu a uvedomili si, že to nebolo len také divadlo, že naozaj ľudia na Slovensku chcú vidieť od poslanca, že bude naozaj hlasovať v súlade s verejným záujmom, bude hlasovať v súlade so záujmom ľudí, že bude hlasovať v súlade so svojím svedomím a presvedčením, a nie na základe príkazov nejakého skorumpovaného Fica alebo zločinca Gašpara či Kaliňáka. Je naozaj čas, aby konečne Národná rada sa začala správať v súlade s tým, čo očakáva. Ja pevne verím, že väčšina rozumných ľudí na Slovensku, aj keď sa to možno nemusí zdať, že teda väčšina ľudí na Slovensku je rozumná, keď vás volila. Ja som presvedčený, že aj medzi vašimi voličmi, aj medzi voličmi tých ľudí, ktorí dnes sem zasadli na miesta náhradníkov a poslancov Národnej rady, sú ľudia, ktorí de facto rozumní sú, len, bohužiaľ, nechali sa podviesť. Nechali sa podviesť ľúbivými rečami predvolebnými o čomkoľvek, môžete si vybrať, či lacnejších potravinách, energiách, čomkoľvek, ale v skutočnosti tí ľudia hlasovali s dôverou aj voči vám, voči tým trom. Teda sa prihováram k tým trom náhradníkom, ktorí dnes zložili poslanecký sľub, hlasovali s dôverou, že tí poslanci budú hájiť ich záujmy. Ale prísť sem a od začiatku, od prvého hlasovania hájiť záujmy vládnej mafie nie je v súlade s verejným záujmom a ani vašich vlastných voličov. A to, že si to vaši vlastní voliči mnohí nevedia ani uvedomiť, vás neoprávňuje, aby ste túto skutočnosť zneužívali de facto vo svoj prospech a hlasovali tak, lebo chcete nabudúce byť len na správnom mieste kandidátky, chcete dostať nejakú odmenu, ako napríklad pán poslanec Migaľ, ktorý teda tesne, hneď po tom, jak sa stal poslancom, si vybavil odmenu 350-tisíc eur. Možno teda viacerí ste to nepostrehli, kolegovia vášho cteného dnes, v úvodzovkách, nového ministra vo vláde, že si vybavil 350-tisícovú dotáciu na svoju súkromnú chatu. Ja sa pýtam potom vás ostatných, keď si dávate rečnícku otázku, že prečo vy si teda nevybavujete, ale možno si už rovno dávate úlohu a zapisujete si to do kalendára, že teda pôjdete si to vybaviť aj vy, že prečo kryjete takéhoto amorálneho človeka. Prečo vy dnes aj svojím hlasovaním o tejto správe beriete na vedomie, že áno, vy ste spravili z vydierača, a to ste hovorili vy, to hovoril váš prezident o Migaľovi, že je vydierač, a opäť hovorím k veci, lebo tá správa hovorila aj o tom, že Migaľ sa stal ministrom, že prečo vy ste z vydierača, doslova amorálneho človeka urobili ministra a dnes tu budete v kľude hlasovať. Prečo ste ho neposlali do kytek? Prečo? Čo vám lepilo, že sa vám to rozpadne, že s tou sedemdesiatšestkou nedokážete nijako žiť, že by ste museli všetci chodiť do roboty do nohy? Prečo ste urobili z Huliaka, ktorý povedal, že SNS, to sú len bohapusté kšefty, kšefty-kšefty-kšefty , prečo by dnes poslanci, ktorí sú tu zvolení za SNS... budete hlasovať, pán Lučanský, tu ho vidím napríklad, druhých nepoznám, prepáčte, prečo budete hlasovať, že teda ten Huliak, v poriadku, všetko, vy s tým súhlasíte, že takýto človek, ktorý hovorí o vašej strane, že sú to len kšefty, kšefty a bohapusté kšefty, prečo vy o ňom budete hlasovať, že to je v poriadku teda, že bude ministrom? Lebo celá táto koalícia je len obyčajný kšeft, amorálny obyčajný kšeft. A to divadielko, ktoré tu bolo a ktorým ste traumatizovali celé Slovensko od septembra minulého roku a keď počítame spolu, tak bolo to niečo viac ako šesť mesiacov, kde to bol len, len a len vydieranie, len a len hádky, len a len chaos, tri a pol mesiaca že nerokovala Národná rada, lebo ste sa hádali ako psy do krvi? Možno niektorí si vtedy mysleli, že teda naozaj tu Huliak a nejakí Šalitroš a Migaľ bojujú o nejaké hodnoty. Ale dnes aj týmto hlasovaním, aj tou správou mandátového a imunitného výboru vy beriete na vedomie, že to nebolo o hodnotách, že to bolo o kšeftoch a flekoch, o vládnych bavorákoch a ministerských postoch, o trinástich miliardách, ktoré ste zverili zločincovi Migaľovi, dovolím si povedať zločincovi, lebo pre mňa redaktor, novinár celoslovenskej televízie, prepáč, celoslovenskej televízie, ktorý ide zobrať do basy Bödöra, človeka, ktorý je obžalovaný z toho, že vykrádal v desiatkach miliónov eur peniaze farmárov, ktorých vy teraz ničíte slintačkou, krívačkou, tak on mu ide robiť osobného šoféra! Z takéhoto človeka vy ste urobili ministra, žabu na prameni, ktorá bude spravovať trinásť miliárd eur! Ľudia, ja pevne verím, že aj keď podľa vašich hlasovaní za ten rok a pol je to možno naivné, ale chcem byť naivný, ja pevne verím, že medzi vami sa nakoniec opätovne nájdu ľudia, ale ktorí naozaj si povedia, že ne, na toto sa už nechcete pozerať a nechcete byť tohoto súčasťou. A či to už urobíte pod tlakom verejnej mienky, alebo pod tlakom nejakého strachu, že naozaj sa to môže zase opätovne obrátiť a bude niekto sledovať tie výpisy na vašich účtoch a prevody a vaše miliónové vily, a budete vedieť, že jednoducho pôjdeme po vás jak pitbully, po vašich zločinoch, ktoré ste spáchali, mne to je jedno, na základe čoho začnete konečne hlasovať podľa svedomia a presvedčenia. Ale toto vystúpenie nemá byť o vás, má byť v prvom rade o tých troch náhradníkoch, aj keď tam boli spomínaní tí ľudia, ktorí si zobchodovali tie vládne fleky, ale tí sú mi ukradnutí. Ja chcem naozaj na záver vysloviť presvedčenie, že tí traja náhradníci, ktorí dnes tu prisahali na ústavu, aj keď nezložili tú prvú skúšku a test integrity a zakryli všetky špinavosti, ktoré im ukazoval palček ich šéfa poslaneckého klubu napríklad, tak že títo ľudia nakoniec to svedomie v sebe objavia, uvedomia si, že na čo prisahali a čo sľúbili ľuďom tým svojím poslaneckým sľubom. Áno, som naivný, priznávam, ale chcem veriť, že v týchto troch ľuďoch nakoniec nebude mať mafia posilu, ale títo traja ľudia budú hlasovať v súlade s vedomím a presvedčením. Bodaj by to tak bolo, možno je to naivné, napriek tomu som to považoval za potrebné povedať, lebo asi som naivný, keď v politike stále sledujem a chcem chrániť verejný záujem a očakávam to aj od svojich kolegov. Ďakujem pekne. (Potlesk.)